En nom de nostre seigneur amen. L’an de l’incarnacion d’icellui courant mil trois cens quatre vins dix sept, le mardi second jour du mois d’avril auant Pasques, je Jehan Huguon de Vonges prestre cure et recteur de l’eglise parrochial de Nostre Dame de Gemeaulx et de la chappelle de Pichanges, membre d’icelle cure et eglise, fais sauoir a tous ceulz qui ces lettres verront et orront et confesse que, comme a reuerend pere en dieu monseigneur l’abbe du monastere de Saint Estienne de Dijon et au conuent d’icellui monastere, compete et appartiengne droit de prendre, leuer et perceuoir, et pouoir prenre, leuer et perceuoir chascun an annuelment et perpetuelment sur les rentes, yssues, profiz, obuencions, emolumens et reuenues quelxconques d’icelle cure et eglise la somme de seze liures tournois, vng franc de bon or et de juste pois du coing du Roy nostre seigneur compte pour vint solz tournoiz, c’est assauoir par moitie aux termes des festes de Pasques et de la saint Remy, et aient este et encor soient yceulx religieux abbe et couuent, tant par eulx comme par leurs predecesseurs dont ilz ont cause sur ce, en bonne possession et saisine ou aussi de prenre leuer et perceuoir ycelles seze liures monnoye dessus dite annuelment es termes et en la maniere que dit est. Et y soit ainsi que du terme de la feste saint Remy darrenierement passee, je comme cure et recteur dessus nomme soye tenuz aux diz religieux en la somme de huit liures monnoye dessus dite. Il est ainsi que je comme cure et recteur dessus dit de mon bon gre, pleniere volente et certainne science, recognoissans en verite les dites seze liures estre leaulment annuelment dehues aux diz religieux comme dessus est dit, ay paie, baillee et deliure reaulment et de fait en la presence du coadiuteur et des tesmoings cy dessoubz escripz, a frere Marceaul de Verranges chanoine, procureur et pictancier du dit monastere present, stipulant et receuant en nom et au profit desdiz religieux quatre liures monnoye dessus dite en deducion et rabat des dites huit liures a eulx dehues pour ledit terme de la feste saint Remy darrenierment passee comme dit est, et les autres quatre liures restans a paier des dites huit liures d’icellui terme, je comme cure et recteur dessus nomme suy tenuz et promet audit pitancier et procureur present et stipulant comme dessus par mon serement pour ce donne aux sains euuangilles de Dieu corporelment et soubz l’obligacion de tous mes biens presens et aduenir quelxconques, rendre et paier aux diz religieux ou a leur certain commandement es termes qui s’ensuiguent, c’est assauoir dedens la feste de Pasques charnelx prouchenement venant vn franc et ainsi a chascune feste de Pasques apres continuelment ensuiguant et auenir vn franc jusques a fin de paie d’icelles quatre liures. Et auec ce suy tenuz et promet pour moy et mes successeurs curez et recteurs de ladite eglise et chapelle, audit pitancier et procureur stipulant et receuant au proffit des diz religieux et de leurs successeurs ou dict monastere, par mondit serement et soubz l’obligacion de tous les biens de madite cure et chappelle, presens et aduenir quelconques, rendre et paier aux diz religieux abbe et couuent et a leurs diz successeurs, ou a leur certain commandement, doresenauant chascun an, annuelment et perpetuelment, les dictes seze liures monnoye dessus dite par moitie aus diz termes des festes de Pasques et de saint Remy en la maniere que dessus est dit ensemble tous dommages, missions et interests, que les diz religieux et leurs diz successeurs pouroient faire encorir et soustenir pour occasion des choses dessus dites ou aucunes d’icelles non faites, non tenues, non paiees et non acomplies par la forme et maniere que dessus est dit, et contre l’effect et teneur de ces presentes lettres ou aucunes des choses contenues en icelles non jamais faire, dire ou venir par moy ne par aultre en aucune maniere. Renoncans du tout en ce fait par mondit serement a l’excepcion de mal de fraude, barat, lesion, circonuencion et deceuance, a tous droiz et loys par lesquelx les contraulx et besoingnes sont rescindez quant il appert les contrahens estre deceuz en leurs contraulx et besoingnes, a toutes graces, lettres, respiz et dispensacion de foy et de serement empetrees et a empetrer pour faire, dire ou venir contre la teneur de ces presentes lettres ou aucunes des choses contenues en icelles, mesmement au droit disant general renonciacion non valoir se l’especial n’est deuant mise. Et quant aux choses dessus dites et chascune d’icelles tenir, faire, garder, obseruer, paier, enteriner et accomplir perpetuelment senz jamais contrevenir, je vueil moy, mes hoirs, quant a la paie des dites quatre liures et quant a la paie des dites seze liures, moy et mes diz successeurs en la dite cure et chappelle estre contrains ainsi comme de chose adiugee par la court de monseigneur le duc de Bourgoingne, a la juridicion, compulsion et contrainte de laquelle court quant ad ce je soubzmet et oblige moy, mes hoirs et tous les biens de moy et de mes hoirs quant a la paie des dites quatre liures, et aussi moy, mes diz successeurs et tous les biens de ma dite cure et chappelle quant a la paie des dites seze liures et enterinement des aultres choses contenues en ces presentes lettres. Et est assauoir que de et sur les choses dessus dites sont faites et passees de ma volente et consentement vnes aultres lettres soubz le seel de la court monseigneur l’official de Lengres, aux queles je ne vueil et n’entens estre preiudicie ou derogue par ces presentes, mais vueil ycelles auec ces presentes estre mises a execucion contre moy, mes diz hoirs et successeurs et les biens de moy et de ma dite cure et chappelle chascune selon sa teneur conioinctement ou diuiseement, en telle maniere que la compulsion et execucion de l’une des dites cours n’empesche l’autre et ne cesse par l’autre. En tesmoing desquelles choses j’ay requis et obtenu le seel de la dite court monseigneur le duc estre mis a ces presentes lettres, lesquelles j’ay volu et vueil estre faites et refaites vne foiz ou pluseurs au consoil et dittie de saiges les meilleurs que l’en pourra au proffit desdiz religieux et de leurs diz successeurs la substance du fait en ce gardee. C’est fait et passe par deuant Guillemot Girard de Diion, clerc coadiuteur de discret homme Andrye de Faanay, notaire dudit lieu de Diion pour mondit seigneur le duc; presens honorables homes et sages maistres Pierre Morel d’Auxonne, Jehan Juliot clercs licencies en lois, maistre Michiel le Lorrain messire Pierre de Aussonuille prestre et Jacot de Mambrey demorans a Diion, tesmoings ad ce appellez et especiaulment requis, l’an et le jour dessus diz. — G. Girart.